OFICIAL: Iohannis a nominalizat-o pentru CCR pe Simina Tănăsescu, fosta sa consilieră

Articol actualizat: Președintele Klaus Iohannis a nominalizat-o pentru un post de judecător la CCR pe Simina Tănăsescu, fosta sa consilieră, au declarat pentru G4Media.ro surse din Administrația Prezidențială. Un comunicat al președinției a confirmat numirea la ora 13.17. Ea va avea un mandat de 9 ani, începând din data de 9 iunie 2019. Ea urmează să îl înlocuiască pe Petre Lăzăroiu. De numele lui Lăzăroiu se leagă și plecarea de anul trecut a Siminei Tănăsescu (profesor la Facultatea de Drept a Universității București) de la Palatul Cotroceni anul trecut.

Carte de vizită Simina Tănăsescu:

Înainte de a fi consilier prezidențial, Simina Tănăsescu a fost redactor şef al revistei Facultăţii de drept „Analele Universităţii din Bucureşti – seria Drept”, membru de drept în Consiliul Superior al Magistraturii (CSM) ca reprezentant al societăţii civile, reprezentantul României în Consiliul de Administraţie al Agenţiei pentru drepturile fundamentale a Uniunii Europene cu sediul la Viena, Reprezentantul României în Grupul de experţi independenţi pentru respectarea Cartei autonomiei locale de pe lângă Consiliul Europei, Responsabil de proiecte şi Consilier pre-aderare la Delegaţia Comisiei Europene la Bucureşti, judecător la Judecătoria Sectorului 1 Bucureşti, ROMÂNIA (1991 – 1993).

Context:

Lăzăroiu a acuzat presiuni asupra sa după ce consilierul Simina Tănăsescu l-a chemat în biroul său de la Facultatea de Drept și i-a spus că există o cerere a unui cetățean pentru ca președintele României să semneze un decret pentru revocarea lui Lăzăroiu de la CCR.

Simina Tănăsescu a respins acuzațiile, iar un comunicat oficial al Cotroceniului arăta că ”nu au existat niciun fel de presiuni și sunt complet neadevărate acuzațiile aduse în acest sens”.

Simina Tănăsescu a demisionat din Administrația Prezidențială la 20 iunie 2018, arătând într-un comunicat că ”este inadmisibil ca la nivelul opiniei publice să planeze orice suspiciune că ar fi fost posibilă o încercare de imixtiune în activitatea Curții Constituționale, pentru a nu prejudicia instituția Președintelui României”.

Judecătorul CCR Petre Lăzăroiu a declarat la acel moment pentru G4Media.ro că s-a întâlnit la Facultatea de Drept a Universității din București, cu consilierul prezidențial pe probleme de constituționalitate, Simina Tănăsescu. Discuția dintre cei doi a avut loc între patru ochi. Potrivit lui Lăzăroiu, întrevederea a fost solicitată de Tănăsescu pentru a-l informa despre existența unei solicitări către președintele Klaus Iohannis de a-l revoca din funcția de judecător CCR.

”Doamna Tănăsescu mi-a spus că are o sarcină foarte ingrată. Mi-a spus despre o solicitare adresată președintelui de a mă revoca de la Curtea Constituțională. I-am spus că președintele nu are temei legal pentru așa ceva, nu are prerogativă și că, dacă mă va revoca, o să contest acest lucru în instanță. Doamna Tănăsescu nu mi-a cerut să-mi dau demisia. Nu m-am simțit presat din partea ei”, a declarat Petre Lăzăroiu pentru G4Media.ro.

Petre Lăzăroiu a mai spus că solicitarea de revocare a sa din funcție trimisă președintelui Iohannis a fost semnată de reprezentanții Asociației VeDemJust.

Pe 4 iunie, Asociația VeDemJust i-a solicitat, într-o scrisoare deschisă, președintelui Curții Constituționale, Valer Dorneanu, să constate încetarea mandatului de judecător a lui Petre Lăzăroiu, după ce G4Media.ro a dezvăluit că o decizie pronunțată chiar de CCR în martie interzice adăugarea unui mandat plin la un rest de mandat. ”În opinia noastră, la ședințele următoare ale Plenului CCR nu poate participa domnul Petre Lăzăroiu. Iar pentru hotărârile date de CCR din 4 mai 2018 adoptate prin participarea la soluționare și la deliberare a unui civil, Plenul CCR trebuie să găsească o soluție cu privire la efectele create”, se arată în scrisoarea deschisă a Asociației VeDemJust.

Foto: Simina Tănăsescu (InquamPhotos / Mircea Manole)